钦定古今图书集成/理学汇编/学行典/第257卷 > 朱子大全集 > 善卷
## 钦定古今图书集成/理学汇编/学行典/第257卷 > 朱子大全集 > 善卷

按《高士传》，“善卷者，古之贤人也。尧闻得道，乃北面师
之。及尧受终之后，舜又以天下让卷。卷曰：‘昔唐氏之
有天下，不教而民从之，不赏而民劝之，天下均平，百
姓安静，不知怨，不知喜。今子盛为衣裳之服以眩民
目，繁调五音之声以乱民耳，丕作《皇韶》之乐以愚民
心。天下之乱，从此始矣。吾虽为之，其何益乎？予立于
宇宙之中，冬衣皮毛，夏衣𫄨葛；春耕种，形足以劳动；
秋收敛，身足以休食；日出而作，日入而息，逍遥于天
地之闲而心意自得。吾何以天下为哉？悲夫，子之不
知余也’。”遂不受，去入深山，莫知其处。